पाएं अपने शहर की ताज़ा ख़बरें और फ्री ई-पेपरडाउनलोड करें
उत्तर प्रदेश में त्रिस्तरीय पंचायत चुनाव के विभिन्न पदों के लिए रविवार सुबह कड़ी सुरक्षा के बीच मतगणना शुरू हो गई। मतगणना सभी विकासखंड मुख्यालयों पर हो रही है। आयोग ने मतगणना को लेकर जिला अधिकारियों सहित अन्य अधिकारियों को जरूरी दिशा–निर्देश दिए हैं लेकिन उनका पालन होता नहीं दिख रहा है।
वहीं राजधानी लखनऊ में मतगणना स्थल पर लोगों की भारी भीड़ लगी है। मलीहाबाद और बीकेटी में प्रत्याशियों और अन्य लोगों की भारी भीड़ लगी है। मतगणना स्थल पर जिला प्रशासन और पुलिस प्रशासन के द्वारा कड़ाई से गाइडलाइन का पालन कराने की कोशिश की जा रही है।
75 जिलों में चार चरणों में हुआ था मतदान
मतगणना कम से कम दो दिन तक चलने की संभावना व्यक्त की जा रही है। प्रदेश के 75 जिलों में त्रिस्तरीय पंचायत के पदों को लेकर चार चरणों में मतदान कराया गया था। इसमें 58189 ग्राम प्रधान‚ 732563 ग्राम पंचायत सदस्य‚ 75655 क्षेत्र पंचायत सदस्य व 3051 जिला पंचायत सदस्य के पद शामिल है। इनमें 319317 पदों पर निर्विरोध निर्वाचन हो गया था। इसमें 178 ग्राम प्रधान‚ 317127 ग्राम पंचायत सदस्य‚ 2005 क्षेत्र पंचायत सदस्य व 7 जिला पंचायत सदस्य पद शामिल हैं। शेष पदों के लिए 4 चरणों में मतदान कराया गया था।
मतदान की प्रक्रिया पूरी होने के बाद अब मतगणना करायी जा रही है। विकासखंड मुख्यालयों पर होने वाली इस मतगणना में ग्राम प्रधान‚ ग्राम पंचायत सदस्य व क्षेत्र पंचायत सदस्य पद के परिणाम की घोषणा मतगणना स्थल पर ही निर्वाचन अधिकारियों द्वारा कर दिया जाएगा जबकि जिला पंचायत सदस्य पद के परिणाम की घोषणा जिला पंचायत कार्यालय से की जाएगी।
मतगणना केंद्र के बाहर भीड़ को एकत्रित न होने दिया जाए : राज्य निर्वाचन आयोग
राज्य निर्वाचन आयुक्त मनोज कुमार ने सभी जिलाधिकारियों को स्पष्ट निर्देश दिए हैं कि मतगणना प्रक्रिया के दौरान मतगणना केंद्र के बाहर भीड़ को एकत्रित न होने दिया जाए। जिलाधिकारियों ने शनिवार को मतगणना केंद्रों का निरीक्षण किया और वहां पर व्यवस्था में लगे अधिकारियों को जरूरी दिशा–निर्देश भी दिए ताकि मतगणना के दौरान किसी प्रकार की समस्या न उत्पन्न होने पाए ।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva awa_Deva hin_Deva hin_Deva zho_Hant eng_Latn